The Base

The Basen lippu
The Base on oman määritelmänsä mukaan kansainvälinen survivalismi- ja itsepuolustusverkosto tai akselerationistien verkostoitumisalusta. Järjestön perusti kesäkuussa 2018 "Roman Wolf", joka käytti myös nimeä "Norman Spear". Tammikuussa 2020 hänen paljastettiin olevan yhdysvaltalainen Rinaldo Nazzaro, joka oli työskennellyt Yhdysvaltain kotimaan turvallisuusviraston palveluksessa, mutta lähtenyt "maanpakoon" Venäjälle. The Basella on todettu olleen toimintaa Yhdysvaltain lisäksi Kanadassa, Euroopassa, Etelä-Afrikassa ja Australiassa. The Basen akselerationismiin on vaikuttanut James Masonin kirja Siege. The Base on tehnyt yhteistyötä Atomwaffen Divisionin kanssa, ja jäsenistössä on mahdollisesti päällekkäisyyttä Eco-Fascist Orderin kanssa. Liike luokiteltiin terroristijärjestöksi Kanadassa 3. helmikuuta 2021 ja Isossa-Britanniassa 16. heinäkuuta 2021. 23. marraskuuta 2021 Australia ilmoitti tekevänsä samoin.
The Basea on kuvailtu valkoista ylivaltaa ja uusnatsismia kannattavaksi järjestöksi, jonka tarkoitus on kouluttaa jäseniä rotusotaan. Perustaja kertoi syyskuussa 2018 tavoitteena olevan valkoisten nationalistien yhdistäminen tulevaa rotusotaa varten, jotta järjestäytynyt yhteiskunta voitaisiin kaataa. Nazzaron mukaan Black Lives Matter ja Antifa pyrkisivät tällöin täyttämään valtatyhjiön, mutta The Base toimisi vastavoimana niille. The Base on jaellut kannattajilleen opaskirjoja yksinäisten sutten toteuttamiin terrori-iskuihin, pommien valmistamiseen, vastatiedusteluun ja sissisotaan. Värväystä tehdessään ryhmä on esittänyt valmentavansa jäseniä hypoteettiseen tulevaisuuden skenaarioon, jossa laki ja järjestys kaatuisivat niin täydellisesti, etteivät viranomaiset haluaisi tai voisi niitä palauttaa.
Syyskuussa 2019 pidätettiin Richard Tobin synagogiin Michiganissa ja Wisconsinissa kohdistetun ilkivallan johtamisesta. Hän kertoi tutkijoille haaveilleensa valtakunnallisesta kampanjasta, josta tulisi uusi Kristalliyö. Tammikuussa 2020 pidätettiin kolme The Baseen yhdistettyä miestä, joita epäiltiin Antifan jäseniksi oletetun pariskunnan murhan suunnittelusta Georgian osavaltiossa. Tammikuussa 2020 pidätettiin Marylandissa myös kolme The Baseen yhdistettyä miestä, joita epäiltiin aseiden varastoinnista ja hyökkäyksen suunnittelusta poliittiseen tapahtumaan Virginiassa uuden sisällissodan käynnistämisen toivossa. Patrik Mathews ja Brian Mark Lemley Jr. saivat terroristisessa tarkoituksessa tehdyistä rikoksista yhdeksän vuoden vankeustuomiot. William Garfield Bilbrough IV tuomittiin viiden vuoden vankeuteen. Mathews oli palvellut Kanadan ja Lemley Yhdysvaltain armeijassa. Mathews oli myös levittänyt värväysmateriaalia Winnipegin seudulla vuonna 2019. Lokakuussa 2020 Michiganissa pidätettiin kaksi The Basen jäsentä, joista toinen oli Justen Watkins. Hän kertoi johtaneensa ryhmää edellisen johtajan tultua pidätetyksi aiemmin samana vuonna. Watkins sai toukokuussa 2022 vähintään 32 kuukauden vankeustuomion. The Base on pidätysten jälkeen jatkanut toimintaansa hajautetun toimintamallin pohjalta pyrkien muodostamaan pieniä, toisistaan irrallisia soluja nettivärväyksen ja selviytymistaitokurssien välityksellä.
Rinaldo Nazzaro ilmoitti 3. helmikuuta 2022 luopuvansa kaikista hallinnollisista vastuista The Basessa. Hän valitteli sitä, että hyvin harva vaikutti arvostavan hänen panostaan. Hän kuitenkin ylisti järjestön johtoa ja jatkoi sen tukemista. The Base on käyttänyt muun muassa slogania "Save Your Race, Join The Base".